DISTRIBUIE

CFR Călători anunță reduceri de preț la biletele de tren pentru călătoriile de la sfârșitul săptămânii.

CFR Călători ieftineşte biletele cu ponderi între 15% şi 35% în weekend.

"Pentru fiecare sfârşit de săptămână, biletul de weekend oferă posibilitatea de a călători cu reduceri de la 15% până la 35% pe orice rută tur-retur, cu orice tip de tren, la clasa 1 sau clasa a 2-a (vagon clasă sau cuşetă), în funcţie de numărul weekend-urilor alese dintr-o lună (2, 3 sau 4)", potrivit unui comunicat al CFR Călători.

De exemplu, o călătorie Bucureşti-Braşov va costa 32,95 lei pe sens, în loc de 48,6 lei, cât ar fi tariful standard la trenul Interregio. Preţul pentru un tren Regio Expres pe această rută va fi 16,6 lei, în loc de 25 lei.

Pe ruta Bucureşti-Predeal, un bilet va costa 27,04 lei pe Interregio şi 12,9 lei la Regio Expres.

O călătorie dinspre Braşov spre Miercurea Ciuc va fi 20,8 lei la Interregio, iar biletul între Suceava şi Vatra Dornei Băi va costa 23,92 lei, tot cu tren Interregio.

Preţurile menţionate includ şi tariful de rezervare a locului, în valoare de 3,90 lei la tren Interregio şi 1 leu la tren Regio Expres. La această ofertă, procurarea tichetului de rezervare a locului la vagoanele de clasa 1 şi a 2-a este opţională. Achiziţionarea biletului de weekend se poate face numai de la casele de bilete din gări şi de la agenţiile de voiaj CFR.